《奉和孙真州伯刚南轩种竹十二韵》
元代·刘崧

闻种南轩竹，亲携斸地童。覆根深宿土，护叶背惊风。

籊籊看双干，潇潇自一丛。雨愁崖响挫，晴爱树阴笼。

低映横窗北，深连别坞东。春林期尽植，秋径得傍通。

散帙琅玕润，移尊翠黛空。商音凉瑟瑟，海气夜濛濛。

习隐兼松菊，摅材并梓桐。清怀二子上，名混七贤中。

自附幽栖兴，能忘长养功。终言拂霄汉，高节倘齐同。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。